<classify> WAZIRI wa Elimu, Sayansi na Teknolojia, Profesa Joyce Ndalichako amemtaka Katibu Mkuu wake, Dk Leonard Akwilapo kusimamia vizuri vyuo vya ualimu kwani vimekuwa vichaka vya wakuu wake kutafuna fedha na kuanzisha michango isiyo utaratibu chuoni.Alitoa maagizo hayo hayo juzi Chuo cha Ualimu Ilonga, Kilosa, Morogoro alipokagua maendeleo ya ujenzi na uboreshaji wa miundombinu inayofanywa na wizara hiyo. Alimwagiza Katibu Mkuu kuviangalia vyuo hivyo kwani bado kuna matatizo makubwa kwa wakuu wa vyuo kufanya kazi kwa mazoea bila kufuata sheria, kanuni na utaratibu na kuvigeuza vichaka vya kujipatia fedha za serikali kwa udanganyifu kwa manufaa yao. Alimtaka Katibu Mkuu kufanya mchujo kabla ya kuwateua wakuu wa vyuo vya ualimu ili kuwapata wenye maadili mazuri, wawajibikaji na waadilifu katika utendaji wa kazi.Wizara ya Elimu kuna matatizo makubwa, kuna watu ambao ni sikio la kufa halisikii dawa. Mimi nasema watasikia tu hii dawa. Wajue fedha za serikali ni sumu, alisema. Alisema baadhi ya wakuu wa vyuo vya ualimu wamejisahau na wamekuwa wakichangisha michango ya ajabu kama fedha za kukodisha magodoro kwa wanachuo. Baadhi ya wakuu wa vyuo vya ualimu wameanzisha michango isiyo kuwa na tija kwa kuwatoza kila mwanachuo shilingi 10,000 ya kukodi magodoro na fedha hizi haijulikani matumizi yake na wala hawana kibali cha Katibu Mkuu, alisema Profesa Ndalichako.Nawaonya waache kutumia vyuo vya serikali kufanyia utapeli kwa kukiuka maelekezo ya rais aliyokataza michango isiyoratibiwa na viongozi wa ngazi za juu, alisisitiza. Alivitumia salamu vyuo vya ualimu wenye matatizo kama ya Ilonga vya Tarime, Tandala na vingine ambavyo amevipa muda kujirekebisha na kufuata maelezo ya Katibu Mkuu. Profesa Ndalichako alitumia nafasi hiyo kuwaasa watumishi wa wizara yake kufanya kazi kwa kufuata sheria, kanuni na taratibu na kuwajibika ipasavyo kiutumishi wa umma.  <topic>: kitaifa 